Πρόταση Κανονισμού (ΕΚ) του Συμβουλίου για τη θέσπιση ειδικού μέτρου υπέρ των παραγωγών κεφαλόποδων που είναι εγκατεστημένοι στις Κανάριους Νήσους (96/C 373/06) COM(96) 528 τελικό - 96/0254(CNS)

(Υποβλήθηκε από την Επιτροπή στις 29 Οκτωβρίου 1996) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 43,

την πρόταση της Επιτροπής,

τη γνώμη του Ευρωπαϊκού Κοινοβουλίου,

τη γνώμη της Οικονομικής και Κοινωνικής Επιτροπής,

Εκτιμώντας:

ότι ο κανονισμός (ΕΟΚ) αριθ. 1911/91 του Συμβουλίου, της 26ης Ιουνίου 1991, για την εφαρμογή των διατάξεων του κοινοτικού δικαίου στις Κανάριους Νήσους (1) προβλέπει ότι η κοινή αλιευτική πολιτική εφαρμόζεται στις Κανάριους Νήσους και ότι η εφαρμογή αυτή συνοδεύεται από την εκτέλεση ειδικών μέτρων που αποβλέπουν στο να ληφθούν υπόψη, ενδεχομένως, οι ιδιαιτερότητες της παραγωγής των Καναρίων Νήσων 7 ότι, στο πλαίσιο αυτό, ο κανονισμός (ΕΟΚ) αριθ. 1658/93 του Συμβουλίου, της 24ης Ιουνίου 1993, για τη θέσπιση ειδικού μέτρου υπέρ των παραγωγών κεφαλόποδων που είναι εγκατεστημένοι στις Κανάριους Νήσους (2) διευκόλυνε τη διατήρηση της ανταγωνιστικότητας και τη βελτίωση του κλάδου αυτής της παραγωγής στην εν λόγω περιοχή 7 ότι οι όροι του οικονομικού περιβάλλοντος του τομέα παραμένουν, ιδιαίτερα, οι δυσκολίες διάθεσης υπό ανταγωνιστικούς όρους της παραγωγής κεφαλόποδων αυτής της περιοχής 7 ότι, ως εκ τούτου, πρέπει να δοθεί συνέχεια στο καθεστώς που θεσπίσθηκε το 1993 7 ότι, ωστόσο, το μέτρο αυτό πρέπει να περιορίζεται στις ποσότητες και στα ποσά που έχουν ορισθεί 7 ότι, λόγω της αβεβαιότητας που επικρατεί όσον αφορά τους όρους ανταγωνισμού που θίγουν τους παραγωγούς, πρέπει, αφού μειωθεί η διάρκεια του ειδικού μέτρου, να προβλεφθεί η δυνατότητα μείωσης της διάρκειας και του ποσού της εν λόγω ενίσχυσης 7 ότι οι λεπτομέρειες εφαρμογής του παρόντος κανονισμού πρέπει να ληφθούν υπόψη σύμφωνα με τη διαδικασία που προβλέπεται στο άρθρο 32 του κανονισμού (ΕΟΚ) αριθ. 3759/92 του Συμβουλίου, της 17ης Δεκεμβρίου 1992, περί κοινής οργανώσεως της αγοράς στον τομέα των προϊόντων αλιείας και υδατοκαλλιέργειας (3), όπως τροποποιήθηκε τελευταία από τον κανονισμό (ΕΚ) αριθ. 3318/94 (4),

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Θεσπίζεται για μια μεταβατική περίοδο ετήσια ενίσχυση υπέρ των παραγωγών κεφαλοπόδων που είναι εγκατεστημένοι στις Κανάριους Νήσους.

2. Η ενίσχυση που αναφέρεται στην παράγραφο 1 καθορίζεται σε 108 Ecu ανά τόνο για μέγιστη ποσότητα 30 000 τόνων ανά έτος, και δεν μπορεί να υπερβαίνει ένα ποσό ισοδύναμο του 2,5 % της ετήσιας αξίας της παραγωγής.

3. Η μεταβατική περίοδος που λαμβάνεται υπόψη για την εφαρμογή της ενίσχυσης που προβλέπεται στην παράγραφο 1 αρχίζει την 1η Ιανουαρίου 1996 και λήγει στις 31 Δεκεμβρίου 1997.

Η διάρκεια και το ποσό αυτής της ενίσχυσης μπορούν να μειωθούν σύμφωνα με τη διαδικασία που αναφέρεται στο άρθρο 2 εάν τα στοιχεία στα οποία βασίζεται η χορήγηση της ενίσχυσης, η οποία αναφέρεται στην παράγραφο 1, έχουν τροποποιηθεί.

Άρθρο 2

Οι λεπτομέρειες εφαρμογής του άρθρου 1 καθορίζονται σύμφωνα με τη διαδικασία που ορίζεται στο άρθρο 32 του κανονισμού (ΕΟΚ) αριθ. 3759/92.

Άρθρο 3

Το ειδικό μέτρο που προβλέπεται από τον παρόντα κανονισμό θεωρείται ως παρέμβαση που προορίζεται να ρυθμίσει τις γεωργικές αγορές κατά την έννοια του άρθρου 3 του κανονισμού (ΕΟΚ) αριθ. 729/70 του Συμβουλίου, της 21ης Απριλίου 1970, όσον αφορά τη χρηματοδότηση της κοινής γεωργικής πολιτικής (5). Χρηματοδοτείται από το Ευρωπαϊκό Γεωργικό Ταμείο Προσανατολισμού και Εγγυήσεων, Τμήμα Εγγυήσεων.

Άρθρο 4

Ο παρών κανονισμός αρχίζει να ισχύει την ημέρα της δημοσίευσής του στη Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 1996.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

(1) ΕΕ αριθ. L 171 της 29. 6. 1991, σ. 1.

(2) ΕΕ αριθ. L 158 της 30. 6. 1993, σ. 9.

(3) ΕΕ αριθ. L 388 της 31. 12. 1992, σ. 1.

(4) ΕΕ αριθ. L 350 της 31. 12. 1994, σ. 15.

(5) ΕΕ αριθ. L 94 της 28. 4. 1970, σ. 13.